Skool Informasie - Ons skool
Ons skool se kortlikse geskiedenis.
In die 1960's vind verskeie ontwikkelings plaas; die drie verdieping hoofgebou word betrek, die rugby en tennisbane word gebou.
In 1973 word die boonste rugby veld se pawiljoen ingewy.
In die laat 1980's word die hoofpawiljoen gebou om tydens atletiekbyeenkomste te gebruik.
In 1996 vier ons die skool se 40ste bestaansjaar, dit is ook die jaar waarin spreiligte middag-aand sportgeleenthede moontlik maak.
Die Marabu-onthaallokaal word in 2006 in gebruik geneem saam met die herdenking van die skool se 50ste verjaarsdag.
Net soos die sap wat telkens styg
uit die donker aard gesoog
deur wortel, stam en kale twyg
na bowe na die hemelboog
Met goue kroon van bloeiseldrag
die rotsig-rant te klee-
So streef ook ons durf met durf en mag
en krag geput uit volksverlee.
Te neem uit hierdie bron van lig
van alles wat dit bied.
Standvastig sonder swenk of swig
of gif of guns te vra
deur steeds ons plig en deel te doen.
Die skool se naam
STANDVASTIG, trou bewaar.
Behalwe vir die gewone vakke wat alle skole aanbied in graad 8 en 9, bied ons skool vanaf graad 10 tot 12 ook vakke aan soos Ingenieurs Grafika en Ontwerp, Visuele Kuns, Gasvryheidstudie, Verbruikerstudie, Toerisme en Geskiedenis.
Die Gasvryheid bied 2 keer 'n kwartaal 'n Restuarantaand aan vir ouers en vriende om te kom smul aan die heerlike geregte wat die leerlinge voorsit. Hulle het selfs 'n koekbakkompetisie waar leerders kan stem vir die beste koek.
Ons het ook die jaar 'n revue-groep wat gaan deelneem aan verskeie kompetisies.
Wat die kultuuraktiwiteite by Hoërskool Tuine so uniek maak, is dat ons ook baie talentvolle onderwysers het, wat saam met die leerders aan die produksies deelneem. Waar kry jy nog 'n skool met onderwysers wat saam met die leerders sing en dans?
Gepraat van dans…ons skool het ook ons eie 'Cheerleaders' wat afgerig word deur 'n baie talentvolle juffrou by ons skool.
Ons eerste rugbyspanne van 2013 en 2014 was Blou-Bulle Stadsbekerwenners en het ons ongelooflik gemotiveer om weer sulke spanne op te lewer. Ons rugbyspanne word deur baie bekwame persone afgerig. 3 van ons personeel is provinsiale afrigters wat Craven week en Blou Bulle afrigters is of was.
Ons hoof, Mnr. Jackie Tredoux was etlike jare voorsitter van die Blou Bulle Hoërskole Rugbyvereniging, is tans voorsitter van die Beeld trofee kommittee, en hy is ook lid van die SA Skolebestuur.
Twee van ons rugbyseuns het onlangs die Blou Bulle Akademie-span verteenwoordig.
Al ons A-netbalspanne het die afgelope 4 jaar onder die eerste 3 posisies in die distrik geëindig. Elke span het 'n baie bekwame afrigter en ons beskik ook oor hoë gekwalifiseerde skeidsregters. Van ons dogters dring gereeld deur na die Gauteng Noord se finale proewe. Patience Mthemba is verlede jaar opgeneem in die Gauteng Noord se o/14 netbalspan.
Ons skool is wat die hokkie aanbetref, verskeie kere al algehele wenners van ons liga, gewees.
Wat die atletiek aanbetref, neem ons skool in die C-bond deel en het jaarliks atlete wat provinsiaal en nasionaal deelneem. Een van ons oud-leerlinge, was al reeds in sy matriekjaar 'n wêreldkampioen in gewigstoot. Zelmarie Vorster presteer gereeld puik in Atletiek en Landloop. Sy het onlangs in die 1500m en 3000m by die SA kampioenskappe deelgeneem. Ons sanggroep het die afgelope 5 jaar 'n 3de plek, 2 keer 'n 2de plek behaal in die Geesvangkompetisie en ook die Geesbeker 2 keer al gewen tydens die Interhoër.
Krieket word vir seuns en dogters aangebied. Al drie ons seuns A-spanne het verlede jaar onder die Top 3 in die liga geëindig. Ons dogterskrieketspan het die afgelope 4 jaar in die finaal vir Gauteng-Noord gespeel en dit ook een keer gewen. Ricea Coetzer is tans lid van die Titans se senior vroue krieketspan.
Sagtebal floreer by ons skool onder baie bekwame afrigters. Ons het tans twee provinsiale afrigters en een SA afrigter. Sagtebal word vir beide seuns en dogters aangebied en dit word so gereël dat seuns wat ook graag krieket wil speel, aan albei sportsoorte kan deelneem. Elke jaar het ons leerders wat provinsiale klere verwerf en opgeneem word in die 'All Stars' Span. Al die seunsspanne dring gereeld deur tot die Gauteng Noord semi-finale. Vorige jare het ons al verskeie kampioenspanne opgelewer.
Daar is ook drie leerders, Darien le Roux, Savannah Pike en Zelmarie Vorster wat ons skool verteenwoordig by die Junior Stadsraad.